ธ.กลางญี่ปุ่นคงมุมมองบวกในการประเมินศก.ภูมิภาค
ธ.กลางญี่ปุ่นคงมุมมองบวกในการประเมินศก.ภูมิภาค 
19 ต.ค. 2558

ธนาคารกลางญี่ปุ่น (BOJ) เปิดเผยว่า ธนาคารยังคงมีมุมมองบวกในการประเมินเศรษฐกิจระดับภูมิภาคทั้ง 9 เขต โดยระบุว่าการบริโภคภายในประเทศและการใช้จ่ายด้านทุนมีความแข็งแกร่ง แม้เศรษฐกิจจีนอยู่ในภาวะชะลอตัว
เศรษฐกิจระดับภูมิภาคของญี่ปุ่นยังคงมีการฟื้นตัว โดยทุกภูมิภาคระบุถึงการฟื้นตัวปานกลางหรือกำลังฟื้นตัว อีกทั้งการใช้จ่ายของผู้บริโภคมีความยืดหยุ่น และการลงทุนในด้านทุนมีการเติบโตปานกลาง แม้ว่าการส่งออกและการผลิตภาคอุตสาหกรรมได้รับผลกระทบจากเศรษฐกิจที่ชะลอตัวลงในกลุ่มประเทศเกิดใหม่
ในช่วงเช้าวันนี้ นายฮารุฮิโกะ คูโรดะ ผู้ว่าการ BOJ กล่าวว่า เศรษฐกิจญี่ปุ่นกำลังฟื้นตัวปานกลาง แม้ว่าภาวะชะลอตัวของจีนและประเทศเกิดใหม่อื่นๆได้ส่งผลกระทบต่อการส่งออกและการผลิตของญี่ปุ่น
ในการประชุมรายไตรมาสร่วมกับบรรดาผู้จัดการสาขาของ BOJ นั้น นายคูโรดะคาดว่า เศรษฐกิจญี่ปุ่น ซึ่งมีขนาดใหญ่เป็นอันดับ 3 ของโลก จะยังคงฟื้นตัวปานกลาง ภายใต้นโยบายการเงินที่มีการผ่อนคลายขนานใหญ่ของ BOJ